CELEX: 32015D1301
Language: mt
Date: 2015-07-20 00:00:00
Title: Deċiżjoni ta' Implimentazzjoni tal-Kummissjoni (UE) 2015/1301 tal-20 ta' Lulju 2015 dwar il-pubblikazzjoni b'restrizzjoni f'Il-Ġurnal Uffiċjali tal-Unjoni Ewropea tar-referenza tal-istandard EN 13241-1:2003+A1:2011 dwar bibien u kanċelli industrijali, kummerċjali u tal-garaxxijiet skont id-Direttiva 2006/42/KE tal-Parlament Ewropew u tal-Kunsill

29.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 199/40
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/1301
   tal-20 ta' Lulju 2015
   dwar il-pubblikazzjoni b'restrizzjoni f'Il-Ġurnal Uffiċjali tal-Unjoni Ewropea tar-referenza tal-istandard EN 13241-1:2003+A1:2011 dwar bibien u kanċelli industrijali, kummerċjali u tal-garaxxijiet skont id-Direttiva 2006/42/KE tal-Parlament Ewropew u tal-Kunsill
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2006/42/KE tal-Parlament Ewropew u tal-Kunsill tas-17 ta' Mejju 2006 dwar il-makkinarju, u li temenda d-Direttiva 95/16/KE (1), u b'mod partikolari l-Artikolu 10 tagħha,
   Wara li kkunsidrat l-opinjoni tal-kumitat stabbilit bl-Artikolu 22 tar-Regolament (UE) Nru 1025/2012 tal-Parlament Ewropew u tal-Kunsill tal-25 ta' Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (2),
   Billi:
   
               (1)
            
            
               Meta standard nazzjonali li jittrasponi standard armonizzat, li r-referenza tiegħu tkun ġiet ippubblikata f'Il-Ġurnal Uffiċjali tal-Unjoni Ewropea, ikopri rekwiżit wieħed jew aktar essenzjali tas-saħħa u s-sikurezza stipulati fl-Anness I tad-Direttiva 2006/42/KE, il-makkinarju mibni skont dan l-istandard jitqies li jissodisfa r-rekwiżiti essenzjali tas-saħħa u s-sikurezza kkonċernati.
            
         
               (2)
            
            
               F'Novembru 2012, ir-Renju Unit aġġorna l-oġġezzjoni formali preċedenti tiegħu magħmula f'Diċembru 2010 fir-rigward tal-istandard EN 12635:2002+A1:2008 “Bibien u kanċelli industrijali, kummerċjali u tal-garaxxijiet — Installazzjoni u użu” billi żied l-istandard EN 13241-1:2003+A1:2011 “Bibien u kanċelli industrijali, kummerċjali u tal-garaxxijiet — Standard tal-prodott — Parti 1: Prodotti bla karatteristiċi ta' reżistenza kontra n-nirien jew ta' kontroll tad-duħħan” propost mill-Kumitat Ewropew għall-Istandardizzazzjoni (CEN) biex jiġi armonizzat skont id-Direttiva 2006/42/KE u li ġie ppubblikat għall-ewwel darba f'Il-Ġurnal Uffiċjali tal-Unjoni Ewropea fit-18 ta' Novembru 2011 (3).
            
         
               (3)
            
            
               Din l-oġġezzjoni formali qed issir minħabba n-nuqqas ta' konformità tal-istandard ta' referenza EN 12453:2000 — “Bibien u kanċelli industrijali, kummerċjali u tal-garaxxijiet — Sikurezza fl-użu ta' bibien imħaddma mekkanikament — Rekwiżiti”, imsemmi fil-punti 4.2.2 Forza għat-tħaddim manwali, 4.2.6 Protezzjoni kontra l-qtugħ, 4.3.2 Protezzjoni kontra t-tgħaffiġ, it-tiċrit u t-tiġbid, 4.3.3 Forzi operattivi, 4.3.4 Sikurezza elettrika u 4.3.6 Rekwiżiti alternattivi, u l-istandard ta' referenza EN 12445:2000 “Bibien u kanċelli industrijali, kummerċjali u tal-garaxxijiet — Sikurezza fl-użu ta' bibien imħaddma mekkanikament — Metodi ta' ttestjar”, imsemmi fil-punt 4.3.3 Forzi operattivi, mar-rekwiżiti essenzjali tas-saħħa u s-sikurezza tal-Anness I tad-Direttiva 2006/42/KE.
            
         
               (4)
            
            
               Wara li eżaminat l-istandard EN 13241-1:2003+A1:2011 flimkien mar-rappreżentanti tal-kumitat stabbilit bl-Artikolu 22 tad-Direttiva 2006/42/KE, il-Kummissjoni kkonkludiet li l-istandard ma jissodisfax ir-rekwiżiti essenzjali tas-saħħa u s-sikurezza stipulati fil-punti 1.3.7 Partijiet li jiċċaqilqu u 1.4.3 Mezzi ta' protezzjoni tal-Anness I tad-Direttiva 2006/42/KE, attribwiti lill-istandards ta' referenza EN 12453:2000 u EN 12445:2000.
            
         
               (5)
            
            
               Filwaqt li titqies il-ħtieġa li jitjiebu l-aspetti tas-sikurezza tal-istandard EN 13241-1:2003+A1:2011, u sakemm issir reviżjoni adattata ta' dak l-istandard, il-pubblikazzjoni f'Il-Ġurnal Uffiċjali tal-Unjoni Ewropea tar-referenza tal-istandard EN 13241-1:2003+A1:2011 għandha tkun akkumpanjata bi twissija xierqa,
            
         ADOTTAT DIN ID-DEĊIŻJONI:
   Artikolu 1
   Ir-referenza tal-istandard EN 13241-1:2003+A1:2011 “Bibien u kanċelli industrijali, kummerċjali u tal-garaxxijiet — Standard tal-prodott — Parti 1: Prodotti bla karatteristiċi ta' reżistenza kontra n-nirien jew ta' kontroll tad-duħħan”, għandha tiġi ppubblikata f'Il-Ġurnal Uffiċjali tal-Unjoni Ewropea bir-restrizzjoni stabbilita fl-Anness.
   Artikolu 2
   Din id-Deċiżjoni tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, l-20 ta' Lulju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 157, 9.6.2006, p. 24.
   
      (2)  ĠU L 316, 14.11.2012, p. 12.
   
      (3)  ĠU C 338, 18.11.2011, p. 1.
   
      ANNESS
      
         Pubblikazzjoni ta' titli u referenzi ta' standards armonizzati skont il-leġiżlazzjoni tal-Unjoni dwar l-armonizzazzjoni
      
      
                  ESO (1)
                  
               
               
                  Referenza u titlu tal-istandard armonizzat
                  (u d-dokument ta' referenza)
               
               
                  L-ewwel pubblikazzjoni fil-ĠU
               
               
                  Referenza tal-istandard sostitwit
               
               
                  Id-data tat-tmiem tal-preżunzjoni tal-konformità tal-istandard sostitwit
                  Nota 1
               
            
                  CEN
               
               
                  EN 13241-1:2003+A1:2011
                  Bibien u kanċelli industrijali, kummerċjali u tal-garaxxijiet — Standard tal-prodott — Parti 1: Prodotti bla karatteristiċi ta' reżistenza kontra n-nirien jew ta' kontroll tad-duħħan
               
               
                  18.11.2011
               
               
                  —
               
               
                  —
               
            
                  
                     Twissija: Fir-rigward tal-paragrafi 4.2.2, 4.2.6, 4.3.2, 4.3.3, 4.3.4, 4.3.6, din il-pubblikazzjoni ma tikkonċernax ir-referenza għall-istandard EN 12453:2000, li l-applikazzjoni tiegħu ma tikkonferixxix preżunzjoni ta' konformità mar-rekwiżiti essenzjali tas-saħħa u s-sikurezza 1.3.7 u 1.4.3 tal-Anness I tad-Direttiva 2006/42/KE.
               
            
            
         (1)  ESO: l-Organizzazzjoni Ewropea għall-Istandardizzazzjoni:
      
                  —
               
               
                  CEN: Avenue Marnix 17, B-1000, Brussels, Tel. +32 2 5500811; fax + 32 2 5500819 (http://www.cen.eu)
               
            Nota 1: Ġeneralment id-data li fiha tintemm il-preżunzjoni tal-konformità tkun id-data tar-revoka (“dow” — “date of withdrawal”) stabbilita mill-Organizzazzjoni Ewropea għall-Istandardizzazzjoni, iżda l-utenti ta' dawn l-istandards għandhom jinnotaw li f'ċerti każijiet eċċezzjonali din tista' tkun data oħra.
      Nota 2: L-istandard il-ġdid (jew emendat) għandu l-istess kamp ta' applikazzjoni bħall-istandard sostitwit. Fid-data speċifikata, l-istandard sostitwit ma jibqax jagħti l-preżużjoni ta' konformità mar-rekwiżiti essenzjali jew ma' rekwiżiti oħrajn mogħtija fil-leġiżlazzjoni rilevanti tal-Unjoni.